ས་གཅིག་བཀུམས་ཀྱང༌། །ན་རག་རྩང་སོང་འདོམ་བཞིན་མཆི། །འདི་ལ་ཡུམ་ཅིག་བཀའ་མ་
གསོལ། །ཞེས་སྨྲས་ཏེ་མ་གསན་ནོ། །དེ་ནས་ཡང་ཡུམ་གྱིས་གནོད་པའི་སེམས་ཀྱིས་ངུ་ཞིང་། རྒྱལ་བུ་ལ་འདི་སྐད་
ཅེས་བཀའ་བསྩལ་ཏོ། །བུ་ཅིག་རྒྱལ་བུ་ཚུར་གསོན་དང་། །ཁྱོད་ཀྱི་བཀའ་འབངས་འདི་རྣམས་ནི། །ཞེ་སྡང་དྲག་
རྩུབ་རབ་ཏུ་ཆེ། །ང་ལ་གནོད་སྡང་ངེས་པར་སེམས། །བུ་ཡིས་འདི་རྣམས་གསོད་པར་ཞུ། །འདི་རྣམས་བཞག་ན་འོ་
ཅག་གཉིས། །འཆི་ཞིང་བརླག་པར་འགྲོ་ངེས་པས། །འདི་དག་གསོད་པར་མི་བྱེད་ན། །བརྡུང་ཞིང་སྤྲུགས་པར་ཞུ་བ་
འབུལ། །བུ་ཡིས་མ་ཡི་བཀའ་མ་བཅག །མ་ཡི་བཀའ་བཅག་ངན་སོང་འགྲོ། །ཞེས་སྨྲས་པས། ཡང་བུས་མ་ལ་
སྨྲས་པ། རྒྱལ་མོ་ཡུམ་ཅིག་ཚུར་གསོན་དང་། །དམ་ཚིག་འབྲེལ་བའི་སློབ་བུ་ལ། །ངན་སེམས་སྐད་ཅིག་ཙམ་ཡང་
མི་རུང་ན། །བརྡུང་ཞིང་སྤྱུགས་པ་ཅི་ལ་རུང་། །ཡུམ་གྱི་བཀའ་བཅག་ཅང་མ་ལགས། །འདི་ལ་ཡུམ་ཅིག་བཀའ་མ་
གསོལ། །ཞེས་གསུངས་ཏེ་མ་གནང་བས། ཡང་ཡུམ་དེ་སྲས་ཉིད་ལ་ཞེ་སྡང་དྲག་ཏུ་སྐྱེས་ནས། ཁྲོ་ཞིང་སྡང་བའི་
སེམས་ཀྱིས་འདི་སྐད་ཅེས་སྨྲས་སོ། །ཉོན་ཅིག་རྒྱལ་པོ་འཁོར་ལོ་འཛིན། །སློབ་བུ་འདི་ཡིས་ཅི་ཞིག་བྱ། །ངན་པ་
འདི་ལ་ཁྱོད་རེ་བྱམས། །ཨ་མ་ང་ལ་ཁྱོད་རེ་སྡང་། །ཨ་མའི་བཀའ་བཅག་མི་ཉན་ན། །ཁྱོད་ཀྱི་སློབ་བུ་འདི་རྣམས་
ལ། །མིང་མཁན་མི་སྙན་པ་རེ་མ་བཏགས་ན། །མ་ཡི་བཀའ་བཅག་པར་རང་མི་འགྲོའམ། །ངས་ནི་རང་སྲོག་རང་
གིས་གཅོད་དོ་ཟེར། །དེར་བུ་ཡིས་དགོངས་པས། དེ་མ་ཉན་ན་མ་སྲོག་རང་ལ་རང་གིས་བཅད་དེ། ཤི་སྟེ་ཡང་འགྲོ་
སྙམ་སྟེ། དེར་སློབ་བུ་སུམ་ཅུ་རྩ་ལྔ་ལ། མིང་མཁན་སུམ་ཅུ་རྩ་ལྔ་བཏགས་ཏེ། དེ་ཡང་མི་རེ་ལ་དུད་འགྲོ་མགོ་རེ་
དང་རྐང་ལག་འདྲའོ། །ཞེས་བཏགས་སོ། །དེ་ལྟར་བཏགས་ནས་ཀུན་ཀྱང་འབོད་དོ། །དེ་ནས་དུས་རིང་བ་ཞིག་ན།
རྒྱལ་བུ་དེ་ཚེ་འཕོས་ཏེ། མི་དགེ་བའི་རྣམ་པར་སྨིན་པ་སྟེ། དུད་འགྲོའི་རིགས་དཀའ་མ་གྱང་ཚེ་ཞེས་བྱ་བའི་ནང་དུ་
སྐྱེས་ཏེ། དེ་ཡང་ལུས་གཅིག་ལ་མགོ་བོ་མི་མཐུན་པ་སུམ་ཅུ་རྩ་ལྔ་ཡོད་པ། རྐང་ལག་མི་མཐུན་པ་བདུན་ཅུ་ཐམ་པ་
ཡོད་པ། གཟུགས་ཤིན་ཏུ་ཆེ་བ་ཞིག་ཏུ་སྐྱེས་སོ། །ཤིན་ཏུ་སྡུག་བསྔལ་ལོ། །དེ་ལྟ་བུའི་སྔོན་གྱི་ལས་འཕྲོ་དང་ཐུགས་
རྗེ་འབྲེལ་ཏེ། སྟོན་པ་གཤེན་རབ་མི་བོས་གཟིགས་ཏེ། ཐུགས་རྗེ་དྲག་པོ་སྐྱེས་ནས། གཤེན་བཙུན་སྨྲ་མི་ལི་ཤོ་བྱ་
276

བ། སྐྱེ་བ་སྔ་མའི་སློབ་དཔོན་གྱི་སྐུར་སྤྲུལ་ཏེ། དུད་འགྲོ་དེའི་གམ་དུ་ཕྱིན་ནས། འདི་སྐད་ཅེས་གསུངས་སོ། །རྒྱལ་
བུ་ཁྱོད་སྔོན་ཡང་མི་དགེ་བའི་ལས་རྣམ་པར་སྨིན་པས། ད་ལྟ་དུད་འགྲོ་འདི་ལྟར་སྐྱེས་ནས། སྡུག་གིན་བསྔལ་བ་
ཡིན། ད་ཡང་རྒྱལ་བུ་ཁྱོད་ནི་ངན་སོང་དུ་ལྟུང་བ་ཡིན་པས། དུད་འགྲོ་འདི་ལས་ཐར་བའི་ཐབས། གཤེན་རབ་
མཆོག་བདེ་བར་གཤེགས་པ་ངན་སོང་སྦྱོང་བ་ཞེས་བྱ་བའི་མདོ་སྡིག་པ་སྦྱོང་བ་ཡོད་ཀྱི། དེའི་མཚན་ནས་བརྗོད་ཀྱིས་
རྗེས་སུ་ཞུགས་ལ། ཕྱག་འཚོལ་ཅིག སྐྱབས་སུ་གསོལ་ཅིག དེ་ནས་བླ་ན་མེད་པའི་འབྲས་བུ་འཐོབ་པར་འགྱུར་
རོ། །ཞེས་གསུངས་པས། དུད་འགྲོ་དེ་ཡང་དགའ་ཞིང་དད་པ་སྐྱེས་སོ། །དེ་ནས་སྟོན་པ་གཤེན་རབ་ཀྱིས་འདི་སྐད་
ཅེས་གསུངས་སོ། །
ན་མོ། སངས་རྒྱས་འགྲོ་བའི་དོན་མཛད་པ་ཞེས་བྱ་བ། མི་དོ་ལ་ཤུ་ཏ་ཀྱོ་གྱེར་ཞི་ཝངས་ལ་དུན་གུ་ཧྲུན། གུ་
ད་སྤྱོད་ཧ་ར་ཝངས་ལ་དུན་གུ་ཧྲུན། ཐ་ཚན་དོད་ཝངས་ལ་སྨད་དུན་གུ་ཧྲུན། ཅུ་ཙེ་ཅིས་ཅ་ཤིས་ཅིས་སད་ལ་མུ་
སངས་གྱིན་ལ་དུན་གུ་ཧྲུན། ཅི་ཙེ་ཅིས་ཅི་གྱེར་ཞི་དུན་གུ་ཧྲུན། རྩིས་ཙེ་ཅིས་ཅི་གྱེར་རོ་སྤུངས་བྱིན་དུན་གུ་ཧྲུན།
ན་མོ། བླ་མ་ལ་ཕྱག་འཚལ་ལོ། །སངས་རྒྱས་ལ་ཕྱག་འཚལ་ལོ། །བོན་ལ་ཕྱག་
འཚལ་ལོ། །སེམས་དཔའ་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་
པ་ཡང་དག་པར་རྫོགས་པའི་སངས་རྒྱས་གཤེན་ལྷ་འོད་དཀར་ལ་ཕྱག་འཚལ་
ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་
སངས་པོ་འབུམ་ཁྲི་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་
དག་པར་རྫོགས་པའི་སངས་རྒྱས་ཀུན་སྣང་ཁྱབ་པ་ལ་ཕྱག་འཚལ་ལོ། །གཤེན་རབ་
མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་མ་པང་དབྱིངས་
ཆེན་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་
རྫོགས་པའི་སངས་རྒྱས་ཁྲི་རྒྱལ་ཁུགས་པ་ལ་ཕྱག་འཚལ་ལོ། །གཤེན་རབ་མཆོག་བདེ་
བར་གཤེགས་པ་ཡང་དག་པར་རྫོགས་པའི་སངས་རྒྱས་གཡུང་དྲུང་སྙིང་པོ་ལ་ཕྱག་
འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་
277

རྒྱས་ཡེ་ཤེས་གླིང་གྲགས་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་
ཡང་དག་པར་རྫོགས་པའི་སངས་རྒྱས་ལྷུན་བརྩེགས་དཔལ་འབར་ལ་ཕྱག་འཚལ་
ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་
རིན་ཆེན་འོད་འཕྲོ་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་
དག་པར་རྫོགས་པའི་སངས་རྒྱས་པདྨ་ཐིག་ལེ་ལ་ཕྱག་འཚལ་ལོ། །གཤེན་རབ་མཆོག་
བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་ཁྲི་སངས་གཡུང་དྲུང་ལ་
ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་
སངས་རྒྱས་བདེ་ཆེན་བྱམས་པ་ལ་ཕྱག་འཚལ་ལོ། །གཤེན་རབ་མཆོག་བདེ་བར་
གཤེགས་པ་ཡང་དག་པར་རྫོགས་པའི་སངས་རྒྱས་ཉི་མ་འཕྲུལ་གསལ་ལ་ཕྱག་འཚལ་
ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་
རྣམ་དག་འབྱམས་ཡས་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་
ཡང་དག་པར་རྫོགས་པའི་སངས་རྒྱས་སེང་གེ་ཁྲི་སྐོས་ལ་ཕྱག་འཚལ་ལོ། །གཤེན་རབ་
མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་ལྷུན་པོ་སྟག་རྩེ་ལ་
ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་
སངས་རྒྱས་ཡེ་སངས་རྒྱལ་པོ་ལ་ཕྱག་འཚལ་ལོ། །གཤེན་རབ་མཆོག་བདེ་བར་
གཤེགས་པ་ཡང་དག་པར་རྫོགས་པའི་སངས་རྒྱས་སད་ལ་ཁ་རི་ལ་ཕྱག་འཚལ་
ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་
ཡེ་མུ་རྒྱལ་སད་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་
པར་རྫོགས་པའི་སངས་རྒྱས་ལིག་མུ་ཏ་ཀྱོ་ལ་ཕྱག་འཚལ་ལོ། །གཤེན་རབ་མཆོག་བདེ་
བར་གཤེགས་པ་ཡང་དག་པར་རྫོགས་པའི་སངས་རྒྱས་འགྲོ་མགོན་གཡུང་དྲུང་ལ་ཕྱག་
འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་
278

རྒྱས་དེ་བཞིན་ཉོན་མོངས་འདུལ་ལ་ཕྱག་འཚལ་ལོ། །གཤེན་རབ་མཆོག་བདེ་བར་
གཤེགས་པ་ཡང་དག་པར་རྫོགས་པའི་སངས་རྒྱས་བསམ་གཏན་འཕྲུལ་རྗེ་ལ་ཕྱག་
འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་
རྒྱས་མི་བཞི་བཟང་སྐྱོང་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་
ཡང་དག་པར་རྫོགས་པའི་སངས་རྒྱས་ཡེ་གཤེན་རྒྱལ་བ་ཁྲི་འོད་ལ་ཕྱག་འཚལ་
ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་
ཡེ་གཤེན་སང་ཏི་ཀྲི་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་
དག་པར་རྫོགས་པའི་སངས་རྒྱས་ཡེ་གཤེན་ཁོད་རྩལ་ཝེར་ཞི་ལ་ཕྱག་འཚལ་ལོ། །གཤེན་
རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་ཡེ་གཤེན་
དབལ་སོ་འོད་འབར་ལ་ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་
ཡང་དག་པར་རྫོགས་པའི་སངས་རྒྱས་ཡེ་གཤེན་གཡུང་དྲུང་མུ་གུར་ལ་ཕྱག་འཚལ་
ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་
ཡེ་གཤེན་རྒོད་གསས་སྙིང་པོ་ལ་ཕྱག་འཚལ་ལོ། །གཤེན་རབ་མཆོག་བདེ་བར་
གཤེགས་པ་ཡང་དག་པར་རྫོགས་པའི་སངས་རྒྱས་འཁོར་ལོ་དབང་གི་རྒྱལ་པོ་ལ་ཕྱག་
འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་
རྒྱས་ཡེ་གཤེན་ཐུགས་རྗེ་ཟླ་འོད་ལ་ཕྱག་འཚལ་ལོ། །གཤེན་རབ་མཆོག་བདེ་བར་
གཤེགས་པ་ཡང་དག་པར་རྫོགས་པའི་སངས་རྒྱས་ཡེ་གཤེན་བླ་མེད་འོད་ཀྱི་རྒྱལ་པོ་ལ་
ཕྱག་འཚལ་ལོ། །གཤེན་རབ་མཆོག་བདེ་བར་གཤེགས་པ་ཡང་དག་པར་རྫོགས་པའི་
སངས་རྒྱས་ཡེ་གཤེན་ངན་སོང་ཡོངས་སུ་འདྲེན་པ་ལ་ཕྱག་འཚལ་ལོ། །གཤེན་རབ་
མཆོག་བདེ་བར་གཤེགས་པ་ཡང་དག་པར་རྫོགས་པའི་སངས་རྒྱས་ཡེ་གཤེན་སྤྱི་ཕུད་
འགྲོ་བའི་སྒྲོན་མ་ལ་ཕྱག་འཚལ་ལོ། །ན་མོ་དེ་དག་ལ་སོགས་ཏེ། ཕྱོགས་བཅུའི་སྟོང་
279

གསུམ་གྱི་སྟོང་། འཇིག་རྟེན་གྱི་ཁམས། མཐའ་ཡས་མུ་མེད་པ་ཐམས་ཅད་ན།
གཤེན་རབ་མཆོག་བདེ་བར་གཤེགས་པ་ཐམས་ཅད་ལ་ཕྱག་འཚལ་ལོ། །ཡང་དག་
པར་རྫོགས་པའི་སངས་རྒྱས་ཇི་སྙེད་ཅིག་བཞུགས་པ། དེ་དག་ཐམས་ཅད་བདག་ལ་
དགོངས་སུ་གསོལ། བདག་གི་སྐྱེ་བ་ཐོག་མ་མེད་པ་ཐམས་ཅད་ནས། གཤེན་རབ་
མཆོག་བདེ་བར་གཤེགས་པ་ཐམས་ཅད་ཀྱི་སྤྱན་སྔར། མི་དགེ་བ་བཅུ་ཡི་ལས་ཅི་
བགྱིས་པ་ལ། བདག་ཉིད་ཞུགས་པའམ། གཞན་འཇུག་པ་ལ་སོགས་པ་ལ་མོས་པ་
བགྱིས་པའམ། མཚམས་མེད་པ་ལྔ་ཡི་ལས་ཅི་བགྱིས་པའམ། གཞན་བགྱིད་པ་ལ་
མོས་པར་སེམས་པའམ། ཕྱོགས་བཅུའི་གཤེན་རབ་ཀྱི་དཀོར་ལ་འབགས་པའམ།
གཞན་འབགས་པ་ལ་མོས་པར་བགྱིད་པའམ། སྡིག་པའི་རྣམ་པར་སྨིན་པ་གང་ལགས་
པ་དེས། ན་རག་རྩང་སོང་མཆི་བའམ། ཡི་དྭགས་ཀྱི་གནས་སུ་སྐྱེ་བའམ། བྱོལ་སོང་
གི་གནས་སུ་སྐྱེ་བའམ། དུད་འགྲོའི་གནས་སུ་སྐྱེ་བའམ། མིའི་ཡུལ་དུ་སྐྱེ་བའམ།
ཡུལ་མཐའ་འཁོབ་ཏུ་སྐྱེ་བའམ། སྲོག་ཟས་སུ་ཟ་བའི་མིར་སྐྱེ་བའམ། གླིང་བར་མུན་
པ་རུ་སྐྱེ་བའམ། གཡུང་དྲུང་གི་བོན་མི་ཐོས་པའི་ཡུལ་དུ་སྐྱེ་བའམ། གཤེན་རབ་འཇིག་
རྟེན་དུ་བྱོན་པ་དང་མི་འཕྲད་པའི་གནས་སུ་སྐྱེ་བའམ། ལྷ་ལོངས་སྤྱོད་ཀྱི་འདུ་འཛིས་
གཡེངས་པའི་གནས་སུ་སྐྱེ་བའམ། དུས་ནམ་དུ་ཡང་བདེ་བར་གཤེགས་པ་ལྷ་ཡི་རྒྱལ་
པོ་དང་། གཡུང་དྲུང་གི་བོན་དང་། གཤེན་རབ་སྒྲོན་མ་མི་ཐོས་པའི་གནས་སུ་སྐྱེས་
པའི་སྒྲིབ་པ་གང་ལགས་པ་དེ་དག་ཐམས་ཅད། གཤེན་རབ་མཆོག་བདེ་བར་གཤེགས་
པ་ཡང་དག་པར་རྫོགས་པའི་སངས་རྒྱས་བླ་ན་མེད་པའི་ཡེ་ཤེས་དམ་པ། གཡུང་དྲུང་
གི་སྙིང་པོར་གྱུར་པ། དབང་དུ་གྱུར་པ། སྦྱངས་པའི་གནས་སུ་གྱུར་པ། བཀུར་བའི་
རྟེན་དུ་གྱུར་པ། དེ་དག་ཐམས་ཅད་ཀྱི་སྤྱན་སྔར། མི་གཡོ་མི་འཆབ་ཅིང་། མི་སྐོང་མི་
སྦེད་དོ། །འགྱོད་པ་དྲག་པོས་མཐོལ་ཞིང་བཤགས་སོ། །འཇིགས་ཤིང་འདར་ཏེ་བྲེད་
280

ཅིང་བསྔངས་སོ། །སྨྲ་ཞིང་གདུང་བ་ལགས་སོ། །ད་སླད་ཕྱིན་ཆད་ཀྱང་ལས་མི་དགེ་བ་
ཐམས་ཅད་བོར་ཞིང་། ལས་དགེ་བ་ཐམས་ཅད་བླང་ཞིང་ཡོངས་སུ་རྫོགས་པར་སྤྱོད་
ལགས་སོ། །གཤེན་རབ་མཆོག་བདེ་བར་གཤེགས་པ་དེ་དག་ཐམས་ཅད་བདག་ལ་
དགོངས་སུ་གསོལ། བདག་གི་སྐྱེ་བ་འདི་དང་། སྐྱེ་བ་ཐོག་མ་མ་མཆིས་པའམ་མཐའ་
ཡས་མུ་མེད་པ་ཐམས་ཅད་ནས། དམྱལ་བའི་སྐྱེ་གནས་སུ་སྐྱེས་པ་ལ། སྨོན་ལམ་
ཚིག་ཙམ་བཏབ་པའི་དགེ་བའི་རྩ་བ་གང་ལགས་པ་དང་། ཡི་དྭགས་ཀྱི་སྐྱེ་གནས་སུ་
སྐྱེས་པ་ལ། བཤལ་གྱིས་སྦྱིན་པ་ཙམ་བསྔོས་པའི་དགེ་བའི་རྩ་བ་གང་ལགས་པ་དང་།
དུད་འགྲོའི་སྐྱེ་གནས་སུ་སྐྱེས་པ་ལ། ཟས་ཕྲ་མོ་ཙམ་བསྩལ་པའི་དགེ་བའི་རྩ་བ་གང་
ལགས་པ་དང་། མིའི་སྐྱེ་གནས་སུ་སྐྱེས་པ་ལ། ལུས་ངག་ཡིད་གསུམ་གྱི་སྒོ་ནས་ཕན་
ཞིང་དགའ་བ་ཙམ་གྱི་དགེ་བའི་རྩ་བ་གང་ལགས་པ་དང་། ལྷ་ཡི་སྐྱེ་གནས་སུ་སྐྱེས་པ་
ལ་བདག་གིས་གཡུང་དྲུང་གི་བཀའ་བསྒྲགས་པའི་དགེ་བའི་རྩ་བ་གང་ལགས་པ་དང་།
ཚུལ་ཁྲིམས་ཕྲ་མོ་ཙམ་བསྲུངས་པའི་དགེ་བའི་རྩ་བ་གང་ལགས་པ་དང་། གཡུང་དྲུང་
གི་སྙིང་པོར་སེམས་བསྐྱེད་པའི་དགེ་བའི་རྩ་བ་གང་ལགས་པ་དང་། དེ་དག་ཐམས་ཅད་
ཀྱི་བྱིན་རླབས་ཀྱིས་བདག་དང་མཐའ་ཡས་པའི་སེམས་ཅན་ཐམས་ཅད་ཀྱི་ཉོན་མོངས་
པའི་སྒྲིབ་པ་དང་། ཤེས་བྱའི་སྒྲིབ་པ་དང་། སྐྱེ་གནས་ཀྱི་སྒྲིབ་པ་དང་། ལས་ཀྱི་སྒྲིབ་
པ་དང་། བག་ལ་ཉལ་བའི་སྒྲིབ་པ་ཐམས་ཅད་བྱང་ཞིང་དག་སྟེ། ངན་སོང་ཐམས་ཅད་
རྒྱུན་ཆད་ནས། མཐོ་རིས་ཀྱི་གནས་དང་། གཤེན་རབ་རྣམ་རྩོད་པའི་ས་དང་། རང་
རྟོགས་གཤེན་རབ་ཀྱི་ས་དང་། ཐུགས་རྗེ་སེམས་དཔའི་ས་དང་། གཡུང་དྲུང་སེམས་
དཔའ་སེམས་དཔའ་ཆེན་པོའི་ས་ནོན་པར་གྱུར་ཅིག ན་མོ་འདས་དང་མ་བྱོན་ད་ལྟ་
བཞུགས་པ་ཡི། །བདེ་བར་གཤེགས་པ་སངས་རྒྱས་མཆོག་རྣམས་ལ། །སྒོ་གསུམ་དང་
བས་རྟག་ཏུ་ཕྱག་འཚལ་ལོ། །འགྱོད་པའི་སེམས་ཀྱིས་མྱུར་དུ་སྐྱབས་སུ་མཆིའོ། །བདག་
281

གཞན་སྒྲིབ་པ་མ་ལུས་ཀུན་བྱང་ནས། །བླ་ན་མེད་པའི་འབྲས་བུ་འཐོབ་གྱུར་ཅིག །དེ་
སྐད་ཅེས་གསུངས་པས། རྒྱལ་བུ་འཁོར་ལོ་འཛིན། དུད་འགྲོའི་སྐྱེ་གནས་སུ་སྐྱེས་པ་དེས། བདེ་བར་གཤེགས་པ་རེ་
རེའི་མཚན་བརྗོད་ནས་ཕྱག་བཙལ་པ་དེས། དུད་འགྲོའི་མགོ་རེ་དང་རྐང་ལག་རེ་བོར་ཏེ། ཚེ་འཕོས་པར་གྱུར་
ཏོ། །དེ་ནས་སྨོན་ལམ་བཏབ་པས། སྐད་ཅིག་མ་ཉིད་ལ་མངོན་པར་རྫོགས་པའི་འབྲས་བུ་ཐོབ་པར་གྱུར་ཏོ། །དེ་ལྟ་
བས་ན། མདོ་བཤགས་དམ་པ་འདི། ཡི་དམ་བྱས་ནས་འདོན་ཞིང་བཟླས་ན། སྡིག་སྒྲིབ་ཉོན་མོངས་ཐམས་ཅད་
བྱང་ནས། བདེ་བར་གཤེགས་པ་རྣམས་ཀྱི་ཞལ་མཐོང་ནས། བླ་ན་མེད་པའི་འབྲས་བུ་འཐོབ་པར་འགྱུར་
རོ། །མདོར་ན་ཡོན་ཏན་བསམ་མི་ཁྱབ། ཅེས་གསུངས་པས། འཁོར་ཐམས་ཅད་ཀྱང་རྗེས་སུ་ཡི་རང་སྟེ་མངོན་པར་
བསྟོད་དོ། །གཡུང་དྲུང་སེམས་དཔའི་སྒྲིབ་པ་སེལ་བའི་མདོ་རྫོགས་སོ། །མུ་ཙུག་སྨྲ་རོ། །
:
282